钦定古今图书集成/方舆汇编/职方典/第1171卷 > 《坐白兆山房》刘绍恤
## 钦定古今图书集成/方舆汇编/职方典/第1171卷 > 《坐白兆山房》刘绍恤

平生抱微尚，终岁栖禅林。远彼尘市喧，眷此山水清。
钟磬一以寂，有鸟嘤嘤鸣。乍听似弦歌，兴阑激哀音。
出谷定何日，怆焉摧我心。

又

琴书有馀暇，僧侣相因依。陟彼《桃花岩》，胡然歇芳菲。
春华浓且灼，一往宁复归。片石空嶙峋，日夕牛羊腓。
陵谷不自保，浮云安所希。

又

涓涓万珠泉，闲步行且至。忆彼《沧浪儿》，片言寓讽刺。
长歌向《山谷》，胡用理繁吹。歌竟无复言，冥然有深契。
饮水可乐饥，何必富与贵。

又

猗猗谷中兰，馥馥日以芬。亭亭山上松，郁郁日以青。
高台望何极，荒草相侵寻。云卧人已往，独留身后名。
感兹长太息，陶陶自沉冥。